Стефан Маларме
Лятна тъга

Превод от френски: Кирил Кадийски, 1994

chitanka.info

Под слънце, на брега, ти спиш като след битка;

то златните ти къдри суши с гореща длан,

от бузите ти пие прохладен чист тамян

и смесва сълзите с любовната напитка.

И тъжна шепнеш сред целувки, о, безумия,

под пламъците бели в затишието: Ах,

не ще сме никога една самотна мумия

сред древните пустини с щастливи палми в тях.

Като река прохладна косата ти тече —

душата нека скочи без страх, и нищо че

Небитието е това — за теб загадка!

От клепките ти грима солен ще гълтам аз,

да стане моето сърце — след тази схватка! —

безчувствено, подобно лазур и твърд елмаз.

Издание: Стефан Маларме. Поезия. Подбор и превод от френски Кирил Кадийски. Издателство „Нов Златорог“, София, 1994.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.